| ***Sangailės vasara*** |
| --- |
|  |
|  |
| Kilmės šalis | Lietuva LietuvaPrancūzija PrancūzijaNyderlandai Nyderlandai |
| Režisierius | Alantė Kavaitė |
| Scenaristas (-ai) | Alantė Kavaitė |
| Vaidina | Julija SteponaitytėAistė Diržiūtė |
| Metai | 2015 |
| Žanras | romantinė drama |
| Trukmė | 90 min. |
| Kalba | lietuvių(subtitrai – anglų) |
| **IMDb įrašas** |

**Sangailės vasara** (angl. *The Summer of Sangaile*) – 2015 m. filmas (indeksas N–16).

Prodiusavo lietuvių „Fralita Films" su prancūzų „Les Films d’Antoine" ir olandų „Viking Films". Gamybą parėmė Lietuvos kino centras.

Kūrybinės grupės pagrinde – lietuviai, išskyrus operatorių Dominique Colin (ilgametį A. Kavaitės kompanioną).

Siužetas
--------

Lietuvoje sukurta „Sangailė" pasakoja apie dvi paaugles merginas – jų išgyvenimus brandos periodu, seksualumo ieškojimus ir savo baimių įveikimą. Juostoje kalbama apie sunkius paauglystės išgyvenimus, tačiau tai daroma šiltai ir vasariškai. Režisierė lengvais potėpiais perduoda veikėjų jausmus, sukeldama plačią įspūdžių amplitudę, kuri padeda intuityviai suvokti Sangailės išgyvenimus. Pagrindinė filmo herojė Sangailė įsimyli, stoja akistaton su baimėmis bei išskrenda tolyn iš paaugliško pasaulio. Juostoje gausu kontrastų ir priešingybių: tiek kadrų kaitoje, tiek veikėjų charakteriuose. Sangailė (akt. Julija Steponaitytė) – tyli, nerangi, susikausčiusi mergina, skausmą bandanti malšinti žalodama save. Jos sutikta draugė Austė (akt. Aistė Diržiūtė) – gyvybinga, guvi, žvitri bendraamžė, dėl kurios užsispyrimo merginos pradeda bendrauti.

Filme užfiksuoti ir kvapą gniaužiantys akrobatiniai lėktuvų manevrai – juos atliko pasaulio akrobatinio skraidymo čempionas Jurgis Kairys.

DĖMESIO: *toliau atskleidžiamos kūrinio detalės*

Sangailė septyniolikos metų mergina, susižavėjusi akrobatiniu skraidymu, tačiau nedrįsta apie tai net svajoti. Atostogų metu aviacijos šventėje ji susipažįsta su bendraamže Auste, kuri yra jos priešingybė. Austė mėgaujasi gyvenimu ir daro viską kad išpildytų savo svajones. Sangailė parodo Austei savo žaizdas. Austė yra įsitikinusi, kad Sangailė išgis, kai nustos jaustis nemylima ir nevertinama. Austė skatina Sangailę ryžtis skrydžiui akrobatiniu lėktuvu, bet pirmas bandymas virsta košmaru. Sangailė visiškai nusivilia savimi, Austė ir toliau ja tiki. Tačiau Sangailėje atgimsta savidestrukcijos impulsai. Sangailei dar teks patirti skausmo ir priartėti prie pavojingos ribos, kol ji suras pusiausvyrą.

Įvertinimas
-----------

Kino festivalyje „Sundance Film Festival" (JAV) režisierei Alantei Kavaitei įteiktas apdovanojimas už geriausią režisūros darbą konkursinėje vaidybinių filmų programoje. Filmas taip pat buvo rodomas Berlinalėje, „Panorama" programoje. Taip pat tarptautinio dėmesio sulaukė filmo aktorė Aistė Diržiūtė – ji tapo finalininke kylančių Europos žvaigždžių „Shooting Stars" konkurse ir Berlyne atsiėmė prizą iš garsios aktorės Natalie Portman rankų.

Lietuva taip pat šiuo filmu pretendavo į geriausio užsienio filmo kategoriją 88-iuosiuose Oskarų apdovanojimuose, tačiau filmas nebuvo nominuotas.

Kino apdovanojimuose „Sidabrinė gervė 2015" juosta susilaukė daugiausiai nominacijų – filmas nominuotas šešiose kategorijose. Iš jų laimėtos trys – Metų geriausias dailininko darbas (Ramūnas Rastauskas), Metų geriausias aktorės vaidmuo (Julija Steponaitytė) bei Metų geriausias ilgametražis kino filmas.

Rotten Tomatoes tinklapyje, vertinančiame filmus pagal paskelbtas kritikų apžvalgas, filmas įvertintas 71 %. Pagal tinklapį, įvertinimo vidurkis pagal 14 apžvalgų yra 6,8 iš 10. Metacritic platformoje filmui skiriamas vidurkis 63 iš 100 pagal 8 kritikų apžvalgas. Filmo personažės ir tematika dažnai lyginama su „Adelės gyvenimu" („Blue Is the Warmest Colour").

### Festivaliai ir mugės

* Sundance 2015, World Cinema Dramatic Competition, JAV
* Panorama, Berlinale 2015, Vokietija
* Berlin EFM, Vokietija
* Kino Pavasaris 2015, Nauja Europa-nauji vardai, Lietuva
* Pink Apple 2015, Šveicarija
* L’Europe autour de l’Europe 2015, Prancūzija
* Cinemarges 2015, Prancūzija
* Frameline 2015, JAV
* Boston LGBT Film Festival 2015, JAV
* Minneapolis St. Paul International Film Festival 2015, JAV
* Miami LGBT Film Festival 2015, JAV

Aktoriai ir veikėjai
--------------------

### Pagrindiniai

* Julija Steponaitytė – *Sangailė*
* Aistė Diržiūtė – *Austė*
* Jūratė Sodytė – *Sangailės motina*
* Martynas Budraitis – *Sangailės tėvas*

### Kiti

* Laurynas Jurgelis, Nelė Savičenko, Inga Šalkauskaitė, Ina Rosenaitė

Kūrybinė grupė
--------------

* Režisierius – Alantė Kavaitė
* Scenarijus – Alantė Kavaitė
* Prodiuseriai – Živilė Gallego, Antoine Simkine
* Dailininkas – Ramūnas Rastauskas
* Operatorius – Dominique Colin

Šaltiniai
---------

1. ↑  „Film Review: 'The Summer of Sangaile'". *Variety*. 2015-02-06. Nuoroda tikrinta 2021-06-03.
2. ↑
3. ↑
4. ↑  Filmas „Sangailės vasara" Lietuvoje sutiktas emocingai
5. ↑  Holdsworth, Nick (2015-09-11). „Oscars: Lithuania Nominates 'The Summer of Sangaile' for Foreign Language Category". *The Hollywood Reporter*. Nuoroda tikrinta 2015-09-11.
6. ↑  „The Summer of Sangaile – Rotten Tomatoes". Nuoroda tikrinta 2017-07-14.
7. ↑  „The Summer of Sangaile Reviews – Metacritic". Nuoroda tikrinta 2017-07-14.
8. ↑  'The Summer of Sangaile': Sundance Review
9. ↑  Film Review: ‘The Summer of Sangaile’
10. ↑

Nuorodos
--------

* Sangailės vasara. Impresionistinis skrydis virš paaugliško pasaulio (*kinfo.lt*)